ЛУИШ ДИ КАМОИНШ

НЕБЕ, ЗЕМЯ И НА ЗЕФИР КРИЛАТА…

Превод от португалски: Симеон Хаджикосев, 1984

chitanka.info

Небе, земя и на зефир крилата…

Вълните неуморно се разбиват.

Във глъбините рибите заспиват

и над нощта се спуска тишината.

Аониу рибарят — на междата,

където вятър и вода се сливат,

любимата зове, сълзи пролива,

но с плач не ще я върне на земята.

— Вълни, преди Амур да ме убие,

върнете ми момичето любимо,

че рано смърт го скърши като цвете.

Но няма отговор — морето бие

вълни, шумят дърветата незримо,

зова му го отнасят ветровете.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги